वर्तमान सरकारले प्रजातन्त्र दिवस अर्थात् ७ फागुनपछि सत्ता हस्तान्तरण गर्ने तयारी गरेको बताइएको छ । प्रतिनिधिसभाको समानुपातिकतर्फका सांसदको सम्बन्धमा अन्तिम टुंगो लगाउने प्रक्रियालाई हेर्दा पनि लगभग सोही समयमा सरकार विस्थापित हुने देखिन्छ । निर्वाचन सम्पन्न भई परिणामहरू सार्वजनिक भएपछि संविधानबमोजिम नयाँ जनादेशअनुसारको सरकार गठन हुनेछ । परिणामअनुसार आगामी सरकारको नेतृत्व एमालेका अध्यक्ष केपी शर्मा ओलीले गर्ने निश्चित प्रायः छ । तर, आगामी सरकारका प्रमुख साझेदार दलहरू एमाले र माओवादीबीच भावी सरकारको स्वरूपका सम्बन्धमा हालसम्म कुनै सहमति नहुनुले अन्योल कायमै छ ।
